**ΔΙΑΔΙΚΑΣΙΑ ΚΑΙ ΚΡΙΤΗΡΙΑ**

**ΠΡΟΑΓΩΓΗΣ ΔΙΚΑΣΤΩΝ**

**Α΄ Στάδιο Προκήρυξης**

Το Ανώτατο Δικαστικό Συμβούλιο προκηρύσσει τις κενές θέσεις προαγωγής στη Δικαστική Υπηρεσία, ανάλογα με τις εκάστοτε ανάγκες των Δικαστηρίων. Η προκήρυξη γίνεται με ανακοίνωση του Ανωτάτου Δικαστικού Συμβουλίου, η οποία καθορίζει τον αριθμό των κενών θέσεων και των Δικαστηρίων στα οποία υπάρχουν κενές θέσεις και καλεί εντός καθορισμένου χρόνου τους υποψήφιους να ενεργήσουν κατά τον τρόπο που προσδιορίζεται στο υπό Β΄,

κατωτέρω, Προκαταρκτικό Στάδιο.

Η προκήρυξη δημοσιεύεται στην Επίσημη Εφημερίδα της Δημοκρατίας και αναρτάται στην ιστοσελίδα του Ανωτάτου Δικαστηρίου. Αποστέλλεται επίσης στους Διοικητικούς Προέδρους των Επαρχιακών Δικαστηρίων και, αναλόγως των κενών θέσεων που αφορά, στους οικείους Προέδρους των Δικαστηρίων Ειδικής Δικαιοδοσίας.

**Β΄ Προκαταρκτικό Στάδιο**

Υποψήφιοι για προαγωγή στη θέση Προέδρου Επαρχιακού Δικαστηρίου είναι μόνο οι Δικαστές οι οποίοι υπηρέτησαν για τρία τουλάχιστον χρόνια, μέχρι και της ημερομηνίας προκήρυξης, στη θέση Ανώτερου Επαρχιακού Δικαστή. Υποψήφιοι για προαγωγή στη θέση Ανώτερου Επαρχιακού Δικαστή είναι μόνο οι Δικαστές οι οποίοι υπηρέτησαν για πέντε τουλάχιστον χρόνια, μέχρι και της ημερομηνίας προκήρυξης, στη θέση Επαρχιακού Δικαστή. Υποψήφιοι για προαγωγή στα Δικαστήρια Ειδικής Δικαιοδοσίας είναι μόνο οι Δικαστές οι οποίοι υπηρέτησαν για τρία τουλάχιστον χρόνια, μέχρι και της ημερομηνίας προκήρυξης, στην αμέσως κατώτερη της προαγωγής θέση.

Παρά τα πιο πάνω, οποιοσδήποτε Δικαστής υπηρετεί, κατά την ημερομηνία προκήρυξης, στην αμέσως κατώτερη της προαγωγής θέση, δύναται με αίτησή του, στην οποία να παραθέτει τους σχετικούς λόγους, να υποβάλει υποψηφιότητα για προαγωγή.

Νοείται, περαιτέρω, ότι οι πιο πάνω πρόνοιες για τα απαραίτητα χρόνια υπηρεσίας δεν θα τυγχάνουν εφαρμογής στις περιπτώσεις κατά τις οποίες οι προς προαγωγή θέσεις είναι περισσότερες από τους υπό αναφορά υποψηφίους.

Κάθε υποψήφιος για προαγωγή αποστέλλει στη Γραμματεία του Ανωτάτου Δικαστικού Συμβουλίου τα ακόλουθα:

1. Συνοπτική, δισέλιδη, καταγραφή του δικαστικού του έργου.
2. Τις δέκα πιο πρόσφατες αποφάσεις που έχει εκδώσει, εκ των οποίων να υποδεικνύει τις τρεις που ο ίδιος κρίνει ως τις πλέον σημαντικές.

**Γ΄ Στάδιο Συστάσεων – Απόψεων από Διοικητικούς Προέδρους Επαρχιακών Δικαστηρίων/Προέδρους Δικαστηρίων Ειδικής Δικαιοδοσίας, Γενικό Εισαγγελέα και Δικηγορικούς Συλλόγους**

1. Η Γραμματεία του Ανωτάτου Δικαστικού Συμβουλίου διαβιβάζει τον κατάλογο των υποψηφίων προς προαγωγή Δικαστών, με σειρά αρχαιότητας, σε όλους τους Διοικητικούς Προέδρους των Επαρχιακών Δικαστηρίων και, αναλόγως των κενών θέσεων, στους Προέδρους των Δικαστηρίων Ειδικής Δικαιοδοσίας, για να διατυπώσουν τις δικές τους απόψεις για τον κάθε υποψήφιο. Η Γραμματεία διαβιβάζει επίσης τον κατάλογο των υποψηφίων στον Γενικό Εισαγγελέα, προς υποβολή των δικών του απόψεων, καθώς και στον Πρόεδρο του Παγκύπριου Δικηγορικού Συλλόγου, προς ετοιμασία των δικών του απόψεων, αφού απαραιτήτως διαβουλευθεί και λάβει υπόψη τις απόψεις των οικείων Προέδρων των Δικηγορικών Συλλόγων, οι οποίοι, απαραιτήτως, θα έχουν προηγουμένως λάβει υπόψη τις σχετικές θέσεις των Μελών της οικείας Επιτροπής του Δικηγορικού Συλλόγου. Οι υπό αναφορά απόψεις του Γενικού Εισαγγελέα καθώς επίσης και του Προέδρου του Παγκυπρίου Δικηγορικού Συλλόγου, θα έχουν συμβουλευτικό και μόνο χαρακτήρα.

2. Οι πιο πάνω συστάσεις διαμορφώνονται αφού ληφθούν υπόψη και αξιολογηθούν τα ακόλουθα σε σχέση με τον υποψήφιο προς προαγωγή Δικαστή:

(α) Το ήθος και ο χαρακτήρας του.

(β) Οι νομικές του γνώσεις και η ικανότητα εφαρμογής τους.

(γ) Η αποτελεσματικότητα και οι οργανωτικές ικανότητές του.

(δ) Η ικανότητα επικοινωνίας και συνεργασίας του με τους άλλους Δικαστές και το προσωπικό (το στοιχείο αυτό αφορά μόνο στην αξιολόγηση του υποψηφίου από τον Διοικητικό Πρόεδρου του ανάλογου Δικαστηρίου).

(ε) Η ικανότητά του προς πλήρη αξιοποίηση του δικαστικού του χρόνου και διατήρηση ελέγχου στο Δικαστήριο.

(στ) Ο τρόπος προσέγγισης των συνηγόρων και διαδίκων και γενικά ο όλος τρόπος συμπεριφοράς του κατά την εκτέλεση των δικαστικών του καθηκόντων. Οπως, για παράδειγμα, η υπομονή και ο αυτοέλεγχος που επιδεικνύει και ο σεβασμός του προς όλους τους παράγοντες της δίκης.

**Δ΄ Στάδιο Προκαταρκτικής Εξέτασης από το Ανώτατο Δικαστικό Συμβούλιο**

1. Υποψήφιος δυνατόν να αποκλεισθεί σ΄ αυτό ή σε οποιοδήποτε επόμενο στάδιο εάν περιέλθουν στο Ανώτατο Δικαστικό Συμβούλιο εγγράφως έγκυρα στοιχεία που να δικαιολογούν αποκλεισμό ή επανεξέταση της υποψηφιότητας ή της περαιτέρω προώθησης της. Πριν ο υποψήφιος αποκλειστεί στη βάση της παρούσας πρόνοιας, το Ανώτατο Δικαστικό Συμβούλιο ενημερώνει σχετικά γραπτώς τον υποψήφιο και τον καλεί να καταθέσει τις θέσεις του για τον μη αποκλεισμό του, εντός καθορισμένου χρόνου.
2. Πειθαρχικά αδικήματα, καθώς επίσης συμπεριφορά υποψηφίων η οποία δεν συνάδει προς τον Οδηγό Δικαστικής Συμπεριφοράς, λαμβάνονται, αναλόγως της σοβαρότητάς τους, υπόψη κατά το τελικό στάδιο της αξιολόγησης προς προαγωγή.

Το Ανώτατο Δικαστικό Συμβούλιο τηρεί ως προς όλα τα ανωτέρω σχετικό πρακτικό το οποίο κατατίθεται στο Αρχείο του.

**Ε΄ Στάδιο Κλήσης Υποψηφίων σε Συνέντευξη**

1. Το Ανώτατο Δικαστικό Συμβούλιο καλεί όλους τους υποψηφίους οι οποίοι έχουν κριθεί ως προσοντούχοι προς προαγωγή σε συνέντευξη σε χώρο και χρόνο που καθορίζεται.
2. Στον κάθε υποψήφιο παραχωρείται χρόνος περίπου 30΄, κατά τον οποίο απαντώνται οι ερωτήσεις που έχουν προκαθοριστεί από το Ανώτατο Δικαστικό Συμβούλιο και οι οποίες στοχεύουν στο να αναδείξουν:
3. την προσωπικότητα του υποψηφίου - (20%) (ήτοι 10% του τελικού συνόλου).
4. την ευρύτητα και ανεξαρτησία σκέψης του - (20%) (ήτοι 10% του τελικού συνόλου).
5. την αποτελεσματικότητά του και την ικανότητα του να ανταποκριθεί στα καθήκοντα της θέσης προαγωγής - σε αναφορά και με τα τηρούμενα στατιστικά στοιχεία και λαμβάνοντας υπόψη τόσο την ποιοτική όσο και την ποσοτική διάσταση του έργου του - (60%) (ήτοι 30% του τελικού συνόλου).

Προς το σκοπό αυτό καθιερώνεται και ο ακόλουθος μηχανισμός από το Ανώτατο Δικαστήριο για υποβοήθηση της προσπάθειας του Ανωτάτου Δικαστικού Συμβουλίου προς σφαιρική διάγνωση και εκτίμηση των υποψηφίων για προαγωγή Δικαστών:

Κάθε Εφετείο με την έκδοση της απόφασης επί ασκηθείσας εφέσεως, είτε πολιτικής είτε ποινικής, δύναται, όταν κρίνει ότι επιβάλλεται θετικός ή αρνητικός σχολιασμός σε σχέση με την πρωτόδικη διαδικασία και την πρωτόδικη απόφαση να καταγράφει περιεκτικά σε σχετικό σημείωμα, το οποίο τοποθετείται στον φάκελο του Δικαστή εναντίον της απόφασης του οποίου ασκήθηκε η έφεση, σχόλια επί της ποιότητας της εφεσιβληθείσας απόφασης που καλύπτουν, ενδεικτικά και μόνο, τον τρόπο της ανάλυσης και αξιολόγησης της μαρτυρίας, την αντίληψη και κατανόηση της νομικής πτυχής, την επάρκεια του τρόπου συγγραφής της απόφασης και την όλη δομή της, όπως και τυχόν σχόλια σε σχέση με την πρωτόδικη διαδικασία, όπως αυτή αναδύεται μέσα από τα ενώπιον του Εφετείου πρακτικά. Νοείται ότι στις περιπτώσεις αρνητικού σχολιασμού, σχετικά θα ενημερώνονται οι επηρεαζόμενοι Δικαστές.

1. Κάθε μέλος του Ανωτάτου Δικαστικού Συμβουλίου τηρεί σε χωριστά φύλλα τις βαθμολογίες που δίδει σε έκαστο υποψήφιο, οι οποίες και αποτελούν μέρος του τελικού πρακτικού.

**Στ΄ Στάδιο Επιλογής των Καταλληλοτέρων προς Προαγωγή.**

Για την κενή ή κενές θέσεις, επιλέγεται ο υποψήφιος ή οι υποψήφιοι που έχουν εξασφαλίσει την υψηλότερη βαθμολογία στη συνέντευξη και αφού συνυπολογιστούν στο τελικό αυτό στάδιο τα ακόλουθα στοιχεία, τα οποία θα συναποτελούν το 50% της τελικής βαθμολογίας, ήτοι:

(α) οι απόψεις των Διοικητικών Προέδρων – (40%) (ήτοι 20% του τελικού συνόλου),

(β) η αρχαιότητα – (40%) (ήτοι 20% του τελικού συνόλου), ποσοστό που θα δίδεται στον αρχαιότερο υποψήφιο και θα μειώνεται, αντίστοιχα και κατ΄ αναλογία με τα χρόνια υπηρεσίας, ως προς τους υπόλοιπους υποψήφιους, και

(δ) το όλο βιογραφικό - (20%) (ήτοι 10% του τελικού συνόλου),

με το υπόλοιπο 50% να προέρχεται από το αποτέλεσμα της υπό **Ε΄**,ανωτέρω, συνέντευξης.

Το Ανώτατο Δικαστικό Συμβούλιο τηρεί σχετικό πρακτικό ως προς την όλη διαδικασία συνεντεύξεων και επιλογής, στο οποίο αποτυπώνεται και η σχετική αιτιολογία προαγωγής. Το πρακτικό αυτό κατατίθεται στο Αρχείο του Ανωτάτου Δικαστικού Συμβουλίου.

**Ζ΄ Στάδιο Ανακοίνωσης Αποτελεσμάτων και Διορισμών**

1. Το Ανώτατο Δικαστικό Συμβούλιο, έχοντας αποφασίσει περί των καταλληλότερων υποψηφίων προς προαγωγή και ετοιμάζοντας σχετικό κατάλογο με σειρά αρχαιότητας, ανακοινώνει δημοσίως στην ιστοσελίδα του τα αποτελέσματα και αποστέλλει προς ένα έκαστο των επιλεγέντων επιστολή μέσω της Γραμματείας. Σε περίπτωση μη αποδοχής της προαγωγής, το Ανώτατο Δικαστικό Συμβούλιο προχωρεί στο να προσφέρει προαγωγή στον αμέσως επόμενο καταλληλότερο υποψήφιο σύμφωνα με τη σειρά κατάταξης.
2. Κάθε υποψήφιος δικαιούται να έχει πρόσβαση στα τηρηθέντα πρακτικά καθ΄ όλη τη διαδικασία ως ανωτέρω περιγράφεται, αφού θέσει γραπτώς τους λόγους για την ανάγκη πρόσβασης και εγκριθεί το αίτημα από το Ανώτατο Δικαστικό Συμβούλιο.

**Η΄ Γενικά**

1. Η παρούσα διαδικασία δημοσιεύεται αυτούσια στην ιστοσελίδα του Ανωτάτου Δικαστηρίου και, εάν το Ανώτατο Δικαστικό Συμβούλιο το κρίνει σκόπιμο, εκτυπώνεται και σε βιβλιάριο, το οποίο είναι διαθέσιμο δωρεάν σε κάθε ενδιαφερόμενο.
2. Το Ανώτατο Δικαστικό Συμβούλιο δύναται από καιρού εις καιρό να επανεξετάζει την όλη διαδικασία, με στόχο τη βελτίωση της. Οποιεσδήποτε τροποποιήσεις δημοσιοποιούνται στην ιστοσελίδα του Ανωτάτου Δικαστηρίου και όπου αλλού κρίνεται αναγκαίο.
3. Σε σχέση με υποψήφιους για τις κενές θέσεις δικηγόρους, θα εφαρμόζονται η διαδικασία και τα κριτήρια Διορισμού Δικαστών, ως έχουν ήδη δημοσιευθεί.
4. Στις περιπτώσεις όπου - είτε λόγω του σύντομου χρονικού διαστήματος που θα έχει μεσολαβήσει μεταξύ των αμέσως προηγούμενων προαγωγών είτε λόγω μη ουσιαστικής μεταβολής των σχετικών δεδομένων - το Ανώτατο Δικαστικό Συμβούλιο κρίνει ότι δεν εξυπηρετεί η επανάληψη της όλης διαδικασίας προαγωγών για νέες θέσεις, ενεργεί και προάγει στη βάση όσων έλαβαν χώραν κατά την αμέσως προηγούμενη διαδικασία.

Νοείται ότι στην περίπτωση αυτή κάθε υποψήφιος δύναται να θέσει ενώπιον του Ανωτάτου Δικαστικού Συμβουλίου οποιοδήποτε τυχόν νέο στοιχείο θεωρεί ότι υποστηρίζει την υποψηφιότητά του.

Νοείται περαιτέρω, ότι το Ανώτατο Δικαστικό Συμβούλιο δύναται, εάν κρίνει σκόπιμο, να ζητήσει περαιτέρω απόψεις από τους οικείους Διοικητικούς Προέδρους, τον Γενικό Εισαγγελέα και τον Πρόεδρο του Παγκύπριου Δικηγορικού Συλλόγου.

Ωσαύτως, στις πιο πάνω περιπτώσεις, όπου υπάρχουν νέοι υποψήφιοι, ακολουθείται η όλη διαδικασία προαγωγών σε σχέση με τους νέους υποψήφιους και μόνο.

1. Για οποιοδήποτε θέμα δεν γίνεται ρητά μνεία στα πιο πάνω, το Ανώτατο Δικαστικό Συμβούλιο δύναται να ρυθμίζει τη διαδικασία, να εκδίδει επί μέρους κανονισμούς και να λαμβάνει τις αναγκαίες εκείνες αποφάσεις προς διευκόλυνση του έργου προαγωγής Δικαστών. Προς τούτο δύναται να αναθέτει στη Γραμματεία, βοηθούμενη από λειτουργούς ή άλλο προσωπικό, τη διεκπεραίωση τους.